Sakeman se vrou ontroosbaar ná sy dood | Netwerk24
Deur André Damons 19 Augustus 2019 20:57
Gerard de Boer, die sakeman van Bethlehem wat Saterdag dood in sy winkel gevind is, se vrou het sedert sy dood nog nie ophou huil nie.
Lize de Boer en haar skoonpa, Henk, het Saterdagmiddag op haar man se lyk in sy kantoor in die Solomons Mica, waarvan hy die eienaar is, afgekom.
De Boer (45) is vermoedelik verwurg.
Gerard de BoerFoto: Argief
Susan Janse van Rensburg, administratiewe en opleidingsbestuurder by Solomons Mica, sê Lize vind dit baie moeilik om haar man se dood te verwerk.
Die egpaar het vyf klein kinders.
Volgens Janse van Rensburg was dit Maandag baie moeilik by die werk.
"Ons almal is erg geskok. Ek werk al 20 jaar hier en ons is almal baie na aan mekaar. Ons is soos 'n familie," sê sy.
Volgens haar was alles nog normaal toe die res van die personeel die winkel omstreeks 13:30 verlaat het. Sy is later die middag met die skokkende nuus gebel.
Konst. Puleng Lebakeng, polisiewoordvoerder, sê hulle hoop die lykskouing, wat Maandag gedoen is, sal meer lig kan werp op die voorval.
Volgens haar was daar geen tekens dat iemand by die winkel ingebreek het nie en niks word nog vermis nie.
Lebakeng het vroeër gesê De Boer se vrou het onraad vermoed toe hy nie op sy gewone tyd by die huis opdaag nie.
Sy het haar skoonpa gebel en albei is na die winkel om ondersoek in te stel.
Hulle het op hom afgekom waar hy in sy kantoor gelê het. Hulle het die polisie en nooddienste gebel. Paramedici het De Boer op die toneel dood verklaar.
De Boer was ook die voorsitter van die Laerskool Jordania in Bethlehem se beheerliggaam.
'n Gedenkdiens word Woensdag om 11:00 in die Hoeksteenkerk in Paul Laeseckestraat 14, Bethlehem, gehou.